José Antonio Kast

José Antonio Kast Rist (s. 18. tammikuuta 1966 Santiago de Chile) on chileläinen poliitikko, asianajaja ja perustamansa Tasavaltalaispuolueen puheenjohtaja vuodesta 2019. Hän oli ehdokkaana Chilen vuoden 2021 presidentinvaaleissa ja hävisi toisella kierroksella vasemmiston Gabriel Boricille.

Vuoden 2025 presidentinvaaleissa Kast valittiin presidentiksi toisella kierroksella 58 prosentin ääniosuudella.

 Nuoruus ja opiskelu 
José Antonio Kast syntyi Santiago de Chilessä vuona 1966. Hänen vanhempansa Michael Kast ja Olga Rist olivat tulleet vuonna 1950 Saksasta Chileen. Michael Kast oli kansallissosialistisen puolueen jäsen. José Antonio Kast on sanonut, ettei hänen isänsä kannattanut natsiaatetta vaan hänet pakotettiin osallistumaan toiseen maailmansotaan.

José Antonio Kastin isoveli Miguel oli yksi Chicagon yliopistossa koulutetuista niin sanotuista Chicagon pojista, jotka olivat merkittävissä asemassa Augusto Pinochetin sotilashallinnossa. Miguel Kast toimi sekä ministerinä että Chilen keskuspankin johtajana. José Antonio Kast on kertonut arvostavansa veljensä vaikutusta Chilen talouteen.

José Antonio Kast opiskeli 1980-luvulla oikeustiedettä Chilen paavillisessa yliopistossa. Hän kampanjoi opiskelijana Pinochetin jatkon puolesta vuoden 1988 kansanäänestyksessä, jossa vaihtoehtoina olivat demorkaattiset vaalit ja Pinochetille kahdeksan vuoden jatkokausi.

 Poliittinen ura 
Kast liittyi vuonna 1996 Itsenäiseen demokraattiseen unioniin (UDI), ja edusti sitä Buinin kaupunginvaltuustossa vuoteen 2000 asti. Kast istui 2002–2014 Chilen edustajainhuoneessa UDI:n edustajana.

Kast ajoi edustajana erityisesti uskonnollisia ja omatunnon kysymyksiä. Hän lopulta erosi UDI:sta, kun ei saanut omasta mielestään tarpeeksi läpi arvopolitiikkaansa. Hän kutsui UDI:n vanhempaa johtoa eversteiksi ja syytti puoluetta sen ajautumisesta pois perusajatuksestaan. Hänen mielestään puolue pyrki olemaan suurin ”hinnalla millä hyvänsä”.

Kast pyrki presidentiksi ensimmäisen kerran vuoden 2017 vaaleissa, jossa hän oli sitoutumattomana ehdokkaana. Hän sai ensimmäisellä kierroksella 7,93 prosenttia äänistä ja sijoittui neljänneksi. Kast perusti 2018 uuden puolueen, joka nimettiin seuraavana vuonna Chilen republikaanipuolueeksi. Siihen liittyi monia UDI:n entisiä jäseniä, jotka yhtyivät Kastin esittämään kritiikkiin. Kast itse alkoi keskittyä entistä enemmän myös turvallisuus- ja maahanmuuttoasioihin, ja hän alkoi viedä puolueettaan muita Chilen oikeistopuolueita konservatiivisempaan suuntaan.

Kast oli toisen kerran ehdolla presidentinvaaleissa 2021. Silloin hän hävisi toisella kierroksella vasemmistolaiselle Gabriel Boricille. Tämän jälkeen äärioikeiston kannatus Chilessä on ollut kasvussa. Yhtenä syynä on ollut Boricin hallituksen paha epäonnistuminen uuden perustuslain kirjoittamisessa. Samalla Kastin tiukka linja maahanmuuttoa vastaan on saanut laajempaa kannatusta, kun Chileenkin on tullut kansainvälistä rikollisuutta muualta latinalaisesta Amerikasta.

Kast valittiin kolmannella yrittämällään presidentiksi, kun hän sai vuoden 2025 vaaleissa 58 prosenttia äänistä vaalien toisella kierroksella. Vastassa hänellä oli Jeannette Jara. Kast oli kampanjassaan luvannut muun muassa iskeä rikollisuuteen sekä rakentaa Perun ja Bolivian rajalle rajamuurit. Hän on myös puhunut Yhdysvaltain maahanmuutto- ja tulliviraston tapaisen elimen perustamisesta sekä laittomien siirtolaisten massakarkoituksista.

 Poliittiset näkemykset 
Poliittisilta näkemyksiltään Kast on oikeistopopulisti, ja häntä on myös kuvattu muun muassa äärikonservatiiviksi. Hän ihailee Chilen entistä sotilasdiktaattoria Augusto Pinochetia ja on muun muassa ehdottanut ojien kaivamista maan rajoille pysäyttääkseen maahanmuuton. Hän kannattaa vapaita markkinoita, konservatiivisia perhearvoja ja kovempia otteita maan sisäiseen turvallisuuteen sekä vastustaa seksuaali- ja sukupuolivähemmistöjen oikeuksia.

 Yksityiselämä 
Vuonna 1990 Kast meni naimisiin Pía Adriasolan kanssa. Parilla on yhdeksän lasta.

Uskonnolliselta vakaumukseltaan Kast on katolilainen ja kuuluu Schönstattin apostoliseen liikeeseen.

Lähteet

Aiheesta muualla
 José Antonio Kast Chilen kansalliskongressin kirjaston verkkosivuilla 
 José Antonio Kastin kotisvut  

Luokka:Chileläiset poliitikot
Luokka:Vuonna 1966 syntyneet
Luokka:Elävät henkilöt